Περισσότερο από το 99% των ανθρώπων που έχασαν τη ζωή τους από τον νέο κορωνοϊό στην Ιταλία υπέφεραν και από άλλες ασθένειες πριν προσβληθούν από τον ιό, σύμφωνα με μελέτη που παρουσίασε η εθνική αρχή Υγείας της χώρας.

Η χώρα βρίσκεται σε απόλυτο σοκ, καθώς ο αριθμός των θανάτων από τον ιό έχει ξεπεράσει τους 2500, παρουσιάζοντας αύξηση 150% την τελευταία εβδομάδα. Οι αρμόδιες αρχές δίνουν μάχη να περιορίσουν την εξάπλωση και βάζουν στο μικροσκόπιο κάθε δυνατή πληροφορία για τον τρόπο μετάδοσης και συμπεριφοράς του ιού.

Σύμφωνα με τη μελέτη το ποσοστό θηνότητας στην Ιταλία είναι 8%, αρκετά υψηλότερο από ό,τι σε άλλες χώρες. Μόλις το 0,8% των νεκρών δεν είχαν προηγούμενη παθολογία. Σχεδόν το 50% των θυμάτων υπέφεραν από τουλάχιστον τρεις παθήσεις και περίπου το 1/4 από μία ή δύο παθήσεις.

Περισσότερο από το 75% είχαν υψηλή πίεση, περίπου το 35% είχαν διαβήτη και το 1/3 καρδιαγγειακά νοσήματα.

Σύμφωνα με την ιταλική εφημερίδα La Stampa καθώς τα επιβεβαιωμένα κρούσματα είναι πάνω από 31.500 η κυβέρνηση του Τζουζέπε Κόντε εξετάζει το ενδεχόμενο να παρατείνει την καθολική καραντίνα και πέραν των αρχών του Απριλίου.

naftemporiki.gr